Jóhanna Sigurðardóttir , forsætisráðherra , segist vera kunnugt um að skiptar skoðanir eru innan raða þingmanna Vinstri grænna um persónukjör . Hún vill að allsherjarnefnd hraði afgreiðslu málsins svo hægt sé að greiða atkvæði um það , enda sé tíminn fyrir sveitarstjórnarkosningar skammur . Bjarni Benediktsson , formaður Sjálfstæðisflokks , sagði merkilegar upplýsingar hafa komið fram í gær þess efnis að umsögn hafi borist frá þingmönnum og ráðherrum VG um persónukjör . Í henni segir að ekki sé rétt að afgreiða frumvarpið á þessum tímapunkti . Hann spurði hvort ekki væri hægt að leggja fram mikilvægari mál en þau sem ekki sé samstaða um í ríkisstjórn . Hvort verið væri að drepa tímann í þinginu . Jóhanna sagðist gera sér grein fyrir því að skiptar skoðanir séu innan þingflokks VG líkt og annarra flokka . Hún segist leggja mikla áherslu á persónukjörið og telur það til framdráttar . Hún sagði rétt hjá Bjarna að málið sé að falla á tíma og því sé mikilvægt að hraða afgreiðslu þess . Bjarni sagði ekki hægt að hraða afgreiðslu málsins . Það væri of stórt . Hægt væri að taka það til gaumgæfilegrar skoðunar en ekki við þessar kringumstæður og ekki fyrir sveitarkosningarnar næsta vor .